जानकारी के अनुसार शहर के महाराणा प्रताप चौक के समीप भारतीय स्टेट बैंक की शाखा के बाहर एटीएम लगा हुआ है। रविवार को बैंक की छुट्टी होने के कारण यहां कोई नहीं था। दोपहर करीब 12 बजे एटीएम बूथ के अंदर ईंट लेकर घुसे युवक ने स्क्रीन तोड़ दी। इसी दौरान वहां कुछ लोग एटीएम से रुपये निकालने आ गए। लोगों ने देखा कि युवक ने स्क्रीन तोड़ दी है। उन लोगों के पूछताछ करने पर युवक ने भागने की कोशिश की। इसके बाद स्थानीय लोगों ने उसको पकड़ लिया। आसपास के दुकानदार भी मौके पर पहुंचे। युवक को एटीएम चोर गिरोह का सदस्य समझकर उसकी पिटाई कर दी। सूचना मिलने के बाद पुलिस भी मौके पर पहुंची और युवक को हिरासत में ले लिया।